钦定古今图书集成/历象汇编/岁功典/第026卷 > 《山东志书》 > 福山县
## 钦定古今图书集成/历象汇编/岁功典/第026卷 > 《山东志书》 > 福山县

上元日明伦堂举乡饮酒礼，尊本地致仕官齿德爵
高者为宾，文行兼优、年高退隐者为介，乡人有齿德
者举为耆，县正为主，率教官、典史为僎，迎宾等于庠
门之外，三揖至阶，三让，升堂，命生徒读律诰，扬觯、鸣
钟鼓。乃坐宾于西北，以应秋冬尊严之气；坐主于东
南，以应春夏温厚之德。又坐介，耆以辅宾，坐僎以辅
主人。陈豆酌酒，皆用赞礼者赞之，遂歌《鹿鸣》三章以
侑饮。凡陈豆、酌酒、赞礼、歌诗，皆教官预定，生徒以供
厥职。而邑俗，生徒又致私敬，遍酌酒于宾主以下。礼
终，宾主朝阙，谢恩毕，县正拜送宾等于庠门外。十六
日，乡村装杂剧祈年。此后农家择母仓日，照方向祭
牛马王神，饷耕牛，名曰“试犁。”